CELEX: 32019D1766
Language: et
Date: 2019-10-23 00:00:00
Title: Komisjoni rakendusotsus (EL) 2019/1766, 23. oktoober 2019, millega muudetakse rakendusotsust (EL) 2019/436 seoses harmoneeritud standardiga EN ISO 19085-3:2017 (Arvjuhtimisega puurid ja profiilfreesid)

24.10.2019   
               
               
                  ET
               
               
                  Euroopa Liidu Teataja
               
               
                  L 270/94
               
            
         KOMISJONI RAKENDUSOTSUS (EL) 2019/1766,
         23. oktoober 2019,
         millega muudetakse rakendusotsust (EL) 2019/436 seoses harmoneeritud standardiga EN ISO 19085-3:2017 (Arvjuhtimisega puurid ja profiilfreesid)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. mai 2006. aasta direktiivi 2006/42/EÜ, mis käsitleb masinaid ja millega muudetakse direktiivi 95/16/EÜ, (1) eriti selle artiklit 10,
         ning arvestades järgmist:
         
                     (1)
                  
                  
                     Direktiivi 2006/42/EÜ artikli 7 kohaselt eeldatakse, et masinad, mis on toodetud kooskõlas harmoneeritud standardiga, mille kohta on avaldatud viited Euroopa Liidu Teatajas, vastavad nimetatud harmoneeritud standardiga kaetud olulistele tervisekaitse- ja ohutusnõuetele.
                  
               
                     (2)
                  
                  
                     Komisjon esitas 19. detsembri 2006. aasta kirjas M/396 Euroopa Standardikomiteele (edaspidi „CEN“) ja Euroopa Elektrotehnika Standardikomiteele (edaspidi „CENELEC“) taotluse, et nad võtaksid direktiivi 2006/42/EÜ toetavate harmoneeritud standardite koostamisel, läbivaatamisel ja lõplikul väljatöötamisel arvesse muudatusi, mis on selle direktiiviga tehtud võrreldes Euroopa Parlamendi ja nõukogu direktiiviga 98/37/EÜ (2).
                  
               
                     (3)
                  
                  
                     19. detsembri 2006. aasta taotluse M/396 alusel koostas CEN uue harmoneeritud standardi EN ISO 19085-3: 2017.
                  
               
                     (4)
                  
                  
                     Komisjon on koos CENiga hinnanud, kas CENi koostatud standard EN ISO 19085-3:2017 vastab 19. detsembri 2006. aasta taotlusele M/396.
                  
               
                     (5)
                  
                  
                     Saksamaa esitas 2017. aasta detsembris kooskõlas direktiivi 2006/42/EÜ artikliga 10 ametliku vastuväite seoses standardiga EN 19085-3:2017 „Puidutöötlemismasinad. Ohutus. Osa 3: Arvjuhtimisega puurid ja profiilfreesid“.
                  
               
                     (6)
                  
                  
                     Saksamaa ametlik vastuväide põhineb asjaolul, et standardi EN ISO 19085-3:2017 punkt 6.6.2.2.3.1, milles käsitletakse masina instrumentidele ja muudele liikuvatele osadele juurdepääsu vältimist, ei vasta direktiivi 2006/42/EÜ I lisa punktis 1.4.1 sätestatud olulistele tervisekaitse- ja ohutusnõuetele.
                  
               
                     (7)
                  
                  
                     Olles läbi vaadanud standardi EN ISO 19085-3:2017 nii direktiivi 2006/42/EÜ artikli 22 alusel loodud komitee kui ka Euroopa Parlamendi ja nõukogu määruse (EL) nr 1025/2012 (3) artikli 22 alusel loodud komitee esindajatega, järeldas komisjon, et standard ei vasta ühele direktiivi 2006/42/EÜ I lisa punktis 1.4.1 sätestatud olulisele tervisekaitse- ja ohutusnõudele, nimelt nõudele, mille kohaselt kaitsepiirded ja kaitseseadised ei tohi olla hõlpsasti möödapääsetavad. Standard sisaldab küll tehnilisi kirjeldusi, mis käsitlevad masina liikuvatele osadele juurdepääsu masina raami ja külgpiirete vahele jääva ruumi kaudu, kuid selles ei käsitleta masina raami konstruktsiooni ega kaitset masina raamile, mis võib mõnel juhul olla nii madal, et sellest pääseb mööda. Seepärast tuleks standard EN ISO 19085-3:2017 avaldada Euroopa Liidu Teatajas piiranguga.
                  
               
                     (8)
                  
                  
                     Direktiivi 2006/42/EÜ toetuseks koostatud harmoneeritud standardite viited avaldatakse komisjoni rakendusotsuses (EL) 2019/436 (4). Selleks et tagada, et kõik direktiivi 2006/42/EÜ toetuseks koostatud harmoneeritud standardite viited oleksid loetletud samas õigusaktis, tuleks viide standardile EN ISO 19085-3:2017 lisada kõnealuse otsuse lisasse. Seepärast tuleks rakendusotsust (EL) 2019/436 vastavalt muuta.
                  
               
                     (9)
                  
                  
                     Harmoneeritud standardi järgimine lubab alates sellise standardi viite Euroopa Liidu Teatajas avaldamise kuupäevast eeldada vastavust asjakohastele olulistele nõuetele, mis on sätestatud liidu ühtlustamisõigusaktides. Seepärast peaks käesolev otsus jõustuma selle avaldamise päeval,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rakendusotsuse (EL) 2019/436 II lisa muudetakse vastavalt käesoleva otsuse lisale.
         
         
            Artikkel 2
            Käesolev otsus jõustub selle Euroopa Liidu Teatajas avaldamise päeval.
         
         
            Brüssel, 23. oktoober 2019
            
               
                  Komisjoni nimel
               
               
                  President
               
               Jean-Claude JUNCKER
            
         
         
            (1)  ELT L 157 9.6.2006, lk 24.
         
            (2)  Euroopa Parlamendi ja nõukogu 22. juuni 1998. aasta direktiiv 98/37/EÜ masinaid käsitlevate liikmesriikide õigusaktide ühtlustamise kohta (EÜT L 207, 23.7.1998, lk 1).
         
            (3)  Euroopa Parlamendi ja nõukogu 25. oktoobri 2012. aasta määrus (EL) nr 1025/2012, mis käsitleb Euroopa standardimist ning millega muudetakse nõukogu direktiive 89/686/EMÜ ja 93/15/EMÜ ning Euroopa Parlamendi ja nõukogu direktiive 94/9/EÜ, 94/25/EÜ, 95/16/EÜ, 97/23/EÜ, 98/34/EÜ, 2004/22/EÜ, 2007/23/EÜ, 2009/23/EÜ ja 2009/105/EÜ ning millega tunnistatakse kehtetuks nõukogu otsus 87/95/EMÜ ning Euroopa Parlamendi ja nõukogu otsus nr 1673/2006/EÜ (ELT L 316, 14.11.2012, lk 12).
         
            (4)  Komisjoni 18. märtsi 2019. aasta rakendusotsus (EL) 2019/436 Euroopa Parlamendi ja nõukogu direktiivi 2006/42/EÜ toetuseks koostatud masinate harmoneeritud standardite kohta (ELT L 75, 19.3.2019, lk 108).
      
      
         
            LISA
            Otsuse (EL) 2019/436 II lisasse lisatakse järgmine rida:
            
               
                           „3.
                        
                        
                           EN ISO 19085-3:2017
                           Puidutöötlemismasinad. Ohutus. Osa 3: Arvjuhtimisega puurid ja profiilfreesid
                           
                              Märkus. Harmoneeritud standardi EN ISO 19085-3:2017 punkti 6.6.2.2.3.1 puhul ei saa eeldada vastavust direktiivi 2006/42/EÜ I lisa punktis 1.4.1 sätestatud olulistele tervisekaitse- ja ohutusnõuetele, mille kohaselt kaitsepiirded ja kaitseseadised ei tohi olla hõlpsasti möödapääsetavad.
                        
                        
                           C“